HÁTTÉR

A Vám 2013 program a 624/2007/EK határozattal[1], többéves vámügyi közösségi cselekvési programként jött létre a vámügyi területen a belső piac hatékony működésének biztosítása érdekében tett tagállami fellépések támogatására és kiegészítésére. A program négy korábbi programra (Matthaeus, Vám 2000, Vám 2002 és Vám 2007) épül.

A programnak elsősorban a tagállami vámigazgatások a kedvezményezettjei. Ezenkívül kedvezményezettjei még a részt vevő országok igazgatásai és gazdasági szereplői is. A program jelenleg az Európai Unió tagállamai, a tagjelölt és potenciális tagjelölt országok, valamint az európai szomszédságpolitikában részes országok előtt áll nyitva. A programban jelenleg a huszonhét uniós tagállamon kívül négy ország vesz részt: Törökország és Horvátország (már az előző programhoz csatlakoztak), valamint Szerbia és Macedónia Volt Jugoszláv Köztársaság (a jelenlegi programhoz 2009-ben csatlakoztak). A most folyamatban lévő program a 2008. január 1-jétől 2013. december 31-ig tartó időszakra terjed ki.

Célkitűzései eléréséhez a program elsősorban a következőkre támaszkodik:

- közös cselekvések, köztük szemináriumok és műhelytalálkozók, projektcsoportok és irányító csoportok, munkalátogatások, képzési tevékenységek, nyomon követési cselekvések, teljesítményértékelés és egyéb cselekvések,

- információs technológiai rendszerek – köztük transzeurópai rendszerek és közös vámigazgatási alkalmazások – rendelkezésre bocsátása.

A Vám 2013 programra vonatkozó határozat 22. cikkének (1) bekezdése értelmében a programról a Bizottság félidős értékelést készít a tagállamoktól érkező észrevételek alapján. A módszertan következetessége és a megközelítés egységessége érdekében az értékeléssel a „The Evaluation Partnership” nevű, értékelések készítésére szakosodott tanácsadó céget bízták meg. A Bizottság szolgálatai és a részt vevő országok egy, a projekt folyamán többször összehívott irányító csoporton keresztül adtak iránymutatást és támogatást a külső vállalkozónak.

E jelentés elfogadásával a Bizottság teljesíti azon kötelezettségét, hogy a félidős jelentés eredményeit közölje a Tanáccsal, az Európai Parlamenttel, az Európai Gazdasági és Szociális Bizottsággal és a Régiók Bizottságával. A külső vállalkozó végleges értékelő jelentése letölthető az Adóügyi és Vámuniós Főigazgatóság Europa weboldaláról.

AZ ÉRTÉKELÉS CÉLJA

A félidős értékelés a 2008-tól 2011 márciusáig tartó időszakban a program keretében végrehajtott tevékenységek hatását mérte fel. Az értékelés azt vizsgálta, hogy a programozási időszakban mindeddig milyen előrehaladás történt, valamint hogy a program célkitűzései mennyiben teljesültek (a program eredményessége) ésszerű áron (a program hatékonysága). Elemzés tárgya volt továbbá, hogy a célkitűzések megfelelnek-e a vámügyi igényeknek (a relevancia felmérése), és hogy a program mennyiben jelent uniós hozzáadott értéket, vagyis a program célkitűzéseinek elérésére alkalmasabb-e egy közösségi program, mint a tagállamok. Az értékelés ezenkívül a finanszírozás felhasználására, valamint a nyomon követés és a végrehajtás előrehaladottságára is kiterjed, különös tekintettel a program igazgatására.

Ez a félidős értékelés annak felmérésére irányul, hogy a programot egyfelől érdemes-e tovább folytatni, másfelől szükséges-e a hátralevő évekre nézve kiigazítani a tevékenységek tervezését illetően. Az értékelés eredményei a majdani Vám 2020 program[2] folyamatban lévő hatásvizsgálatához is felhasználásra kerülnek. E közlemény következtetései azonban nem érintik a Bizottság esetleges jövőbeli ilyen vonatkozású határozatait.

MÓDSZERTAN

A külső tanácsadók részletes módszertant alkalmaztak, és válaszaikat mélyreható elemzésekre és vizsgálati eredményekre alapozták, különböző adatgyűjtési módszerekből kiindulva, ahogy azt az alábbi táblázat mutatja (interjúk, felmérések, mennyiségi adatok gyűjtésére szolgáló eszközök stb.). Az adatokat az értékelési projekthez rendelt irányító csoport segítségével kidolgozott átfogó értékelési és minősítési kritériumkészlet alkalmazásával elemezték[3]. A vizsgálati eredmények érvényessége azután ismét megvitatásra került az irányító csoport ülésein. Az értékelésre összességében kedvezően hatott a tagállami vámtisztviselők körében végzett felmérések magas válaszadási aránya, valamint a Vám 2013 program nemzeti koordinátorainak aktív részvétele.

Táblázat – Adatforrások főbb értékelési szempontonként

Uniós hozzáadott érték |( |(() |( |(() |( | |A zárójelek azt jelentik, hogy az adott adatgyűjtési módszerrel kapott eredmények csak részben relevánsak a szóban forgó kategóriába tartozó szempontok kiértékeléséhez.

ÉRTÉKELÉS

A külső tanácsadó által benyújtott végső értékelő jelentés rendszeres és átfogó képet ad a vámügyi programról. A 2008 óta végrehajtott tevékenységek és cselekvések részletes összefoglalójával szilárdan megalapozott vizsgálati eredmények és következtetések meglehetősen nagyarányú elégedettséget mutatnak ki az érdekeltek és a kedvezményezettek körében.

Vizsgálati eredmények

Az értékelés tanúsága szerint a program szorosan igazodik a kedvezményezettek szükségleteihez és problémáihoz. A külső tanácsadók vizsgálati eredményei azt igazolják, hogy a program jó eszköz a vámpolitika végrehajtásának támogatására. Az értékelés továbbá erősen és egyértelműen arra vall, hogy a program eredményeképpen bekövetkezik a kívánt hatás. Az, hogy a program többnyire igen eredményesnek és hatékonynak bizonyult, szakmai irányításának is köszönhető, mely igen pozitív értékelést kapott.

Az értékelésből az is kiderül, hogy a Vám 2013 programból finanszírozott tevékenységek előmozdították a nemzeti vámigazgatások munkamódszereinek harmonizációját. Az értékelés ezenkívül a program végrehajtásának egyik pozitívumaként emelte ki a rugalmas programkialakítást. Ez a rugalmasság tette például lehetővé, hogy a projektcsoportok a nemzeti vámigazgatások tapasztalatából kiindulva dolgozzanak ki megoldásokat egyes problémákra. Következtetéseiben továbbá a jelentés jelentős uniós hozzáadott értéket tulajdonít a programnak.

A Bizottság megelégedéssel veszi tudomásul, hogy a programot valamennyi érdekelt fél igen pozitívan értékeli. A program sikerrel teljesíti célkitűzéseit azáltal, hogy együttműködési platformot, kiegészítő eszközöket, közös vagy interoperábilis információs technológiai eszközöket, közös képzéseket és koordinálási lehetőségeket kínál a nemzeti vámigazgatóságoknak. Ez egyértelmű bizonyítéka a program európai uniós hozzáadott értékének. A vámügyekkel foglalkozó nemzeti tisztviselők figyelemre méltóan nagy arányban nyilatkoztak kedvezően a Vám 2013 programról. A Bizottság tehát azt a következtetést vonja le, hogy a program összességében folytatásra érdemes.

Ajánlások a programozási időszak hátralevő részére

A további fejlesztésekre irányuló ajánlásokat szigorú módszertan, széles körű kutatás, továbbá a felmérési adatoknak és az érintettek mindegyikétől közvetlenül kapott interjúknak az elemzése alapozza meg. Az ajánlások részletei az értékelésben szerepelnek. A legfontosabb javasolt intézkedések, amelyek a programot a 2013-ig hátralevő időben még sikeresebbé tehetik, a következők:

1. a kereskedelem megkönnyítésének előrehaladását lassító külkapcsolati kérdések rendezése;

2. annak előmozdítása, hogy a Modernizált Vámkódex végrehajtási rendelkezéseit és a kockázatkezelést teljes körűen végrehajtsák, valamint hogy az újonnan bevezetett kulcsfontosságú szabályokat, eljárásokat és fogalmakat egységesen alkalmazzák;

3. a jövő vámügyével kapcsolatos kezdeményezést kidolgozó és végrehajtó projektcsoportok által végzett munka eredményének szélesebb körű terjesztése;

4. a vámhatóságokat a jogellenes ügyletek megelőzésében, felderítésében és visszaszorításában segítő mechanizmusok kialakítása;

5. a Vám 2013 program szerinti új tevékenységek humánerőforrásbeli hatásainak gondos mérlegelése, valamint a tagállamok és az Európai Bizottság foglalkoztatottjaira háruló teljes munkateher növelésének elkerülése a jelenlegi gazdasági közhangulatban;

6. indokolt esetben a Vám 2013 program tevékenységeiben való részvétel előmozdítása a kereskedelmi társulások körében, valamint az áttekinthetőség biztosítása vállalkozások képviselőinek a közös cselekvésekben való részvételre történő kiválasztásakor és felkérésekor;

7. a közös képzési eszközök bevezetésének szoros nyomon követése, továbbá – szükség esetén – további támogatás nyújtása;

8. a tagjelölt és a potenciális tagjelölt országoknak (nem csak a részt vevő országoknak) szóló támogatás bővítése;

9. a transzeurópai és a közös vámügyi információs technológiai rendszerek eredményességét korlátozó külügyi kérdések rendezése;

10. a Vám 2013 program egyes szervein belüli eljárásoknak és e szervek egymás közötti viszonyának ésszerűsítése;

11. annak jobb szemléltetése az ART2[4] révén, hogy a tevékenységek hogyan kapcsolódnak a Vám 2013 program célkitűzéseihez, illetve prioritásaihoz.

A Bizottság általánosságban egyetért az ajánlásokkal. A projekt nyomon követéseként a Bizottság cselekvési tervet fog kidolgozni, melyben egyenként ki fog térni az értékelő jelentésben megfogalmazott ajánlásokra, és egyértelművé fogja tenni, hogy mindebből mi valósítható meg a tervezési időszakból hátralevő években.

Így például a Bizottság tudatában van annak, hogy fontos teljes körűen alkalmazni a Modernizált Vámkódex végrehajtó rendelkezéseit. A jelenlegi program haladást fog elérni ezen a területen, és a következő program ezt tovább fogja vinni. A Vám 2013 program tevékenységeinek humánerőforrásbeli hatásai kellő megfontolás tárgyai lesznek, mint ahogy ez az ajánlás is figyelembevételre kerül az együttműködés szervezettebb és hatékonyabb módjainak bevezetését célul kitűző következő program kialakításakor.

A Bizottság már a jelenlegi program keretében nyomon kívánja követni a közös képzési eszközök használatának elterjedését, és azt a következő program hatásvizsgálatakor is nyomatékosan figyelembe fogja venni. A Bizottság ezenkívül vizsgálatnak fogja alávetni a Vám 2013 program irányítási rendszerét, valamint a bizottság és az irányító csoportok működését. A Bizottság a tanácsadókkal egyetért abban, hogy lehetőség van fejlesztésekre.

[1] Az Európai Parlament és a Tanács 624/2007/EK határozata (2007. május 23.) a közösségi vámügyi cselekvési program (Vám 2013) létrehozásáról

[2] A Bizottság közleménye: Az Európa 2020 stratégia költségvetése – II. rész: A szakpolitikai területek áttekintése, COM(2011) 500/II, 2011. június 29.

[3] Az irányító csoport bizottsági tisztviselőkből és a nemzeti vámigazgatási szervek munkatársaiból állt.

[4] A Vám 2013 programmal bevezetett tevékenységjelentési eszköz második változata.